Veranderende kragsituasie in SA
Die kragsituasie in die land het veral die afgelope maande in die volgende opsigte dramaties verander: Eerstens, grootskaalse korrupsie by Eskom ter waarde van miljarde rand, in dermate dat die moontlikheid dat die nasionale kragvoorsiener ineen kan stort, 'n werklikheid geword het. Tweedens die landwye verskynsel dat munisipaliteite weens korrupsie so diep in die skuld geraak het by Eskom, dat laasgenoemde hul krag afsny, met katastrofiese gevolge vir huishoudings en besighede. Derdens, het alternatiewe energieverskaffers, veral in sonkrag, sterk toegeneem, maar Eskom kan nie bekostig om meer van hulle by die nasionale netwerk in te skakel nie.
Met Eskom diep in die skuld, is die tendens wêreldwyd dat kragopwekkingsvermoë uit hernubare energie snel toeneem, soveel so dat dit reeds sowat 70% van die totale pakket beslaan. Daarby daal die koste van hernubare energie deurlopend. 'n Belangrike oorweging ten gunste van alternatiewe kragbronne is dat die astronomiese koste van diesel vir kragopwekking oor die langtermyn bloot nie volhoubaar is nie.
Hierdie globale tendens geld ook vir SA en tot dusver is 95 hernubare energieprojekte op die tafel, waarvan 46 reeds in produksie is. Die totale waarde van die bestaande hernubare kragaanlegte in die land beloop meer as R100 miljard, terwyl die totale kapasiteit in produksie gekoppel aan die Eskom netwerk op ongeveer 3 600 MW staan.
Oor die volgende ses maande behoort nog ongeveer 1 200 MW in werking te kom, wat die totale beplande kapasiteit van hernubare energieprojekte op bykans 8 000 MW te staan sal bring. Die verklaarde doelwit van die regering is dat teen 2050, 28 000 MW steenkoolkrag uitgefaseer moet wees. Die totale kragopwekking in SA is ongeveer 47 000 MW.
Huidige struktuurprobleme in die SA energiesektor is, eerstens, dat Eskom sit met surplus krag en, tweedens, dat die nasionale kragnetwerk nie ingerig is vir grootskaalse inname van hernubare krag, in besonder sonkrag, nie. Dit bring mee dat, kortweg, die groot uitdaging is om groeiende hernubare energie, in besonder sonkrag, met uitsnyding van Eskom by betalende verbruikers uit te kry.
Hoe om kragverbruikers in die land oor die hele spektrum, vanaf residensieel tot besigheid en wat bereid is en in staat is om daarvoor te betaal, by sonkrag uit te bring, is die uitdaging wat individueel sowel as kollektief aangespreek staan te word.
CDP oor die EFF
In 'n selfverduidelikende mediaverklaring sê Die Christen-Demokratiese Party (CDP): “Afkeer word weereens uitgespreek oor die onaanvaarbare gedrag van die EFF, hierdie keer by die Hoërskool Overvaal, waar 'n wit ouer aangeval is deur hierdie boewe; wat hom geskop het waar hy op die grond lê, selfs met die Polisie by.
“Hierdie flagrante verontagsaming van gesag en die wet van normale gedrag, herinner aan die Nazi-boewe in Duitsland onder Hitler wat minderhede aangeval en geïntimideer het sonder enige vrees van vervolging. Die EFF gebruik die demokratiese stelsel, wat hulle duidelik verag, om hul eie agenda, wat daarop gemik is om Suid-Afrika in 'n Bolsjewistiese sosio-ekonomiese wildernis te omskep, te bevorder.
“Suid-Afrika kan nie hierdie rassistiese beskuldigings en aksies van die EFF wat hulle van hul ANC en Kommunistiese mentors geleer het, bekostig nie. Die ANC gebruik hierdie taktiek al sedert 1994, voor elke verkiesing, om die wol oor die oë van die kiesers te probeer trek. Die EFF moet, van wat met die ANC gebeur het, leer dat die kiesers nie geflous kan word nie.”
Te Orania beplan 'n entrepreneur Lientjie Bredenkamp om die idee om ‘n na-Matriekjaar op Orania te verwerklik vir 2019. Die idee is om kwaliteit jongmense bloot te stel aan die idee van selfbeskikking, met die doel om hulle in Orania te laat studeer en moontlik as produktiewe lede vir die gemeenskap te wen. Om jongmense terug te wen na die platteland, is ‘n groot uitdaging, wat egter grootliks gefaal het in die res van die land.
Om die idee te verwesenlik, is die mikpunt om, eerstens, 'n groepie kinders in die land te werf en dat hulle teen 'n fooi vir 'n jaar verblyf en etes in Orania kry. Hulle deurloop dan 'n diensjaarprogram bestaande uit gratis diens by besighede, asook 'n vermaaklikheids- en opbouende aktiwiteitsprogram. Hulle bly tydens skoolkwartale, maar gaan vakansies terug na hul ouerhuise.
Hierdie Post-Matriek-inisiatief staan in die teken van die huidige dringendheid dat Orania ‘n hawe word vir die Afrikaner wat nie meer sy weg oopsien in die res van Suid Afrika nie. Dit is ook in die lig van die dringendheid dat werksgeleenthede / moontlikhede vir blanke Afrikaners in groter hoeveelhede geskep sal moet word soos die tyd aanstap.
Vir meer besonderhede, kontak Bredenkamp by 079 950 1980 of lientjie777@gmail.com.
Private wetsontwerp teen protesoptogte naby skole
In 'n mediaverklaring sê adv. Anton Alberts, voorsitter van die VF Plus: “Ontwrigting wat veroorsaak word deur protesoptredes by skole, soos by die Hoërskool Overvaal, is onaanvaarbaar en die VF Plus gaan ŉ privaatlid-wetsontwerp indien met die doel om protesoptredes, wat enige ontwrigting naby ŉ skool mag veroorsaak, te verbied. Wette wat verander sal moet word om dit te bereik, is onder meer die Nasionale Skolewet en die Wet op die Regulering van Byeenkomste.
“Die noodsaaklikheid hiervoor vergroot deur ŉ onlangse hofuitspraak in die Wes-Kaapse Hooggeregshof wat wyer toegewings maak wat protesoptredes aanbetref. In dié saak het regter Thandazwa Ndita beslis dat vreedsame betogings sonder kennisgewing aan die owerhede, nou toelaatbaar is. Die regter het bevind die kriminalisering van 'n byeenkoms van meer as 15 mense op grond daarvan dat geen kennis gegee is nie, die Grondwet oortree, aangesien dit mense verhinder om hul fundamentele grondwetlike reg uit te oefen om vreedsaam en ongewapend te vergader.
“Volgens die regter is die vorige beperking nie redelik en regverdigbaar in 'n ‘oop demokratiese samelewing gegrond op die waardes van vryheid, waardigheid en gelykheid’ nie. Met hierdie uitspraak is egter nie die regte van mense in ag geneem wat nadelig deur ŉ protesoptog ontwrig word nie. Dit kan reuse ontwrigting veroorsaak en die deur oopmaak vir vandalisme en geweld indien ŉ groot optog sonder enige vooraf waarskuwing in ŉ stad of dorp gehou word. Hierdie uitspraak neem hoegenaamd nie die regte van vredeliewende landsburgers in ag nie en daarom die beoogde privaatlid-wetsontwerp.”
Ditsem Nuus Februarie 2018
Die Februarie 2018 uitgawe van Ditsem Nuus is vanaf komende Maandag op straat te Bloemfontein, Kimberley, Boshof, Dealesville, Petrusburg,Trompsburg, Brandfort, Luckhoff, Philippolis, Vanderkloof, Orania, Hopetown, Modderrivier, De Aar, Hanover en Colesberg. Die voorbladberig van die uitgawe is getiteld Krygswet as opsie vir SA, terwyl benewens ander aktuele nuus daar ook ’n fokus is op Bainsvlei-Waterbron by Bloemfontein as opkomende sakegebied, ’n fokus op hernubare energie en groen omgewing, nuutste verwikkelinge te Orania, die twee wêrelde waarin Springbokrugby tans leef, ens.
Die uitgawe kan ook aanlyn gelees word by www.ditsem.net.
Om te adverteer in Ditsem Nuus, met sy Afrikaanse teikenmark en dan gratis plasings te kry op die webwerf en Facebookblad, skakel 053 207 0127 of 82 773 2150 of advertensies@ditsem.net.
Oorweging om internasionale lughawens in SA te verminder
Na berig word oorweeg die regering tans om die aantal internasionale lughawens in SA te verminder en sommige van die bestaande af te gradeer vanaf internasionaal na slegs binnelandse reisfasiliteite. Hierdie oorweging spruit veral uit die getalle buitelandse aankomste en vertrekke by die bestaande internasionale lughawens.
So bv. toon Upington Internasionale Lughawe 'n jaar op jaar groei van 235%, veral weens seisoenale aktiwiteite wat verband hou met die druiwe- en jagbedrywe. Daarteenoor het verkeer by Port Elizabeth Internasionale Lughawe jaar op jaar geval met 95%.
Die drie hoof internasionale lughawens toon die volgende groei: OR Tambo 3%, King Shaka 27% en Kaapstad 30%. Syfers vir die ander internasionale lughawens is: Pilanesberg 68% groei, Waterkloof Militêre Basis 41% groei, Kruger Mpumalanga 23% groei en Bloemfontein, Lanseria en Polokwane geen of negatiewe groei.
Volgens die jongste jaarverslag van die Belastingombudsman, regter Bernard Ngoepe, het hulle in die jaar tot einde Maart 2016, 3 454 klagtes van belastingbetalers oor die SA Inkomstediens, asook 12 204 navrae ontvang. Dit maak 'n totaal van 15 658 klagtes en navrae en is 62% meer as die vorige jaar.
Volgens die jaarverslag is geen te klein of te groot nie en word aan elke navraag en klagte noukeurig aandag geskenk.
Eerste digitale bank vir SA
Die eerste digitale bank in SA, genaamd Bank Zero, is in beginsel deur die Reserwebank goedgekeur. Alles geskied deur een sentrale app, dit gaan geen takke hê nie, dit gaan transaksie- en spaarrekeninge bied, bankkaarte word aan kliënte gepos en kontant kan by enige bestaande OTM getrek word.
Twee van die medestigters is Michael Jordaan, oud-hoof van FNB en Yatin Narsai, ook 'n oud-FNB werknemer. Dit is nog nie seker wanneer Bank Zero in bedryf gaan tree nie.
Koerde veg vir oorlewing
In die vloeibare gebied tussen Turkye, Irak en Sirië, spook die Koerde al vir meer as 'n eeu om vir hulself 'n vaderland en selfbeskikking te skep. Dit bring mee dat hulle, wat grotendeels Christene is, 'n verbete stryd teen hul Moslem-bure voer.
Die Koerdiese weerstand word gelei deur die polities-militaristiese YPG oftewel People’s Protection Units. Veral Turkye onder pres. Tayyip Erdogan is hatig op die Koerde en loods tans 'n grootskaalse militêre aanslag die YPG, met groot lewensverlies. Intussen beskuldig hy pres. Donald Trump van die VSA dat hulle die Koerde steun.